**Elogiu**

*Emil Brumaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De dimineaţă până seara

Visez la şoldul tău, Tamara,

Cel greu şi alb ca un nămete,

Scos de sub rochii pe-ndelete

Şi tăvălit pe largi divane

Ca-n basmele aliotmane.

De dimineaţă până seara

Visez la şoldul tău, Tamara,

Cum să-i gust tainica dulceaţă,

Când o să-l iau, pios, în braţe,

Iluminat, ca pe-o icoană,

Spre-a-mi mântui viaţa-mi vană.

De dimineaţă până seara

Visez la şoldul tău, Tamara,

Lin răsfoind şi monoton:

Baudelaire, Verlaine, Lautreamont,

Rimbaud, Nouveau, Apollinaire;

Ei n-au văzut ce tu-mi oferi!

De dimineaţă până seara

Visez la şoldul tău, Tamara,

În casa noastră de chirpice

Din balige de pitulice

Blând frământate-n brume groase

De-un serafim cu-aripi stufoase.

De dimineaţă până seara

Visez la şoldul tău, Tamara,

Cărând senin găleţi cu apă

Din care căni adinei se-adapă,

Băgând surcele sfinte-n plită

Linse de flăcări ce excită.

De dimineaţă până seara

Visez la şoldul tău, Tamara,

Precum elevul profesoara

Şi-o-nchipuie-n vacanţe, vara,

De dimineaţă până seara...